b'\n_START_ARTICLE_\nPolitistasjonen Fort Apache\n_START_SECTION_\nHandling\n_START_PARAGRAPH_\nFort Apache kaller innbyggerne i Bronx politistasjon i 41. distrikt. Den anses som det eneste trygge stedet i en bydel som er lamsl\xc3\xa5tt av kriminalitet. Stasjonen har nettopp f\xc3\xa5tt en ny sjef, som tar i bruk harde metoder for \xc3\xa5 f\xc3\xa5 bukt med kriminaliteten. Hans metoder blir m\xc3\xb8tt med skepsis av den erfarne politimannen Murphy (Paul Newman). Politistasjonen er et upopul\xc3\xa6rt arbeidssted og de fleste som jobber der er mer eller mindre u\xc3\xb8nskede politifolk som har blitt tvangsforflyttet dit. En stor andel av innbyggerne i bydelen er spansktalende puertoricanere. Dette skaper problemer n\xc3\xa5r et f\xc3\xa5tall av politifolkene er spansktalende. Drapet p\xc3\xa5 to politifolk f\xc3\xb8rer til hardere metoder overfor beboerne. Dette skaper ytterligere frustrasjon og etterhvert blir det voldelige oppt\xc3\xb8yer i bydelen. Oppt\xc3\xb8yene utarter og ender med at en politimann myrder en ung gutt ved \xc3\xa5 kaste ham ned fra et hustak.\n_START_SECTION_\nAnmelderne\n_START_PARAGRAPH_\nPolitistasjonen Fort Apache har f\xc3\xa5tt 85\xc2\xa0% p\xc3\xa5 Rotten Tomatoes. Den amerikanske filmkritikeren Roger Ebert gav den 2 av 4 stjerner. _NEWLINE_Den fikk lunken mottakelse av Aftenpostens filmanmelder, som mente den var for sensasjonpreget.\n_START_SECTION_\nPublikum\n_START_PARAGRAPH_\nFilmen innbrakte $65,2 millioner p\xc3\xa5 verdensbasis, hvorav $29,2 millioner i USA alene. Den ble den 25. mest innbringende filmen p\xc3\xa5 amerikanske kinoer i 1981.\n_START_SECTION_\nAnnet\n_START_PARAGRAPH_\nDeler av manuset ble endret etter press fra lokale grupper som truet produsentene med s\xc3\xb8ksm\xc3\xa5l p\xc3\xa5 grunn av at de mente den fremstile etniske minoriteter i Bronx p\xc3\xa5 en ufordelaktig m\xc3\xa5te.'